EUROPA-PARLAMENTETS AFGØRELSE af 5. april 1995 om meddelelse af decharge til bestyrelsen for Det Europæiske Center for Udvikling af Erhvervsuddannelse for gennemførelsen af dets budget for regnskabsåret 1993 (95/223/EF)

EUROPA-PARLAMENTET,

- der henviser til EF-traktaten, særlig artikel 206,

- der henviser til årsregnskabet fra Det Europæiske Center for Udvikling af Erhvervsuddannelse og Revisionsrettens beretning herom (1),

- der henviser til Rådets henstilling af 20. marts 1995 (C4-0095/95),

- der henviser til betænkning fra Budgetkontroludvalget (A4-0049/95),

1. tager følgende tal fra årsregnskabet for Det Europæiske Center for Udvikling af Erhvervsuddannelse til efterretning:

>TABELPOSITION>

2. glæder sig over Revisionsrettens omfattende beretning om gennemførelsen af Centrets budget for regnskabsåret 1993, som fra nu af dækker et større felt;

3. henstiller, at der ved Centret udpeges en finansinspektør på deltid, som skal arbejde under Kommissionens finansinspektør med henblik på at begrænse den overdrevne anvendelse af forskudsordningen;

4. bemærker, at Kommissionen har brugt Centret til oversættelse af dokumenter vedrørende FORCE-programmet, mener, at dette er et misbrug af Centret, som kunne skjule det fulde omfang af Kommissionens administrative udgifter, og anmoder Kommissionen om at afstå fra dette i fremtiden;

5. opfordrer bestyrelsen til at forbedre styringen af Centrets arbejde på grundlag af Revisionsrettens henstillinger, navnlig ved udarbejdelse af detaljerede, flerårige arbejdsprogrammer og evalueringsrapporter;

6. opfordrer endvidere bestyrelsen til at udarbejde Centrets budget og regnskaber i overensstemmelse med arbejdsprogrammerne, at genindføre edb-udgaven af den analytiske regnskabsførelse og indføre et budgetforvaltningssystem, der bygger på dækkende oplysninger om omkostninger og oplysninger til brug for ledelsen, på basis af hvilke Revisionsretten kan foretage den revision, som er nødvendig for at Parlamentet kan vurdere, hvorvidt bestyrelsens budgetforvaltning har været forsvarlig;

7. henstiller indtrængende til Centret at sikre, at de relevante eksterne eksperter har mulighed for at byde på arbejde, som de er velkvalificerede til, at udvælgelsen af eksperter og disses arbejde systematisk overvåges og registreres, og at resultaterne af evalueringen af de enkelte kontrakter dokumenteres og danner grundlag for en eventuel tildeling af yderligere kontrakter;

8. anmoder bestyrelsen om at undersøge Centrets systemer og omkostninger i forbindelse med oversættelse, trykning og konferencefaciliteter inden flytningen til Thessaloniki med henblik på at forbedre lønsomheden;

9. bemærker, at undersøgelsen af, hvorvidt Centret opfylder vedtægtens målsætninger, som Europa-Parlamentet anmodede om i forbindelse med decharge for 1992, snart er afsluttet, og glæder sig til at modtage denne snarest muligt;

10. mener, at det nu er på tide at genvurdere Centrets, Kommissionens og nye EU-organers rolle i forbindelse med erhvervsuddannelse under hensyntagen til, at målet er at øge Fællesskabets økonomiske konkurrenceevne samtidig med, at arbejdsløsheden nedbringes, og nærhedsprincippet overholdes, og opfordrer derfor Kommissionen til inden 31. august 1995 at forelægge en beretning om konkurrenceevnen, beskæftigelsen og erhvervsuddannelsen i Den Europæiske Union samt stille forslag om den fremtidige integration og forvaltning af Fællesskabets aktiviteter på disse områder;

11. opfordrer endvidere Kommissionen til inden den 31. maj 1995 at aflægge beretning om den nuværende situation med hensyn til Centrets flytning til Thessaloniki, herunder navnlig om dets forslag med hensyn til det personale, der ikke er i stand til eller ikke er indstillet på at flytte, og anmoder Centret om at aflægge beretning til Parlamentet inden for samme frist om alders- og kønsfordelingen af det personale, der har indvilliget i at flytte;

12. meddeler på grundlag af Revisionsrettens beretning decharge til bestyrelsen for Det Europæiske Center for Udvikling af Erhvervsuddannelse for gennemførelsen af budgettet for regnskabsåret 1993;

13. pålægger sin formand at sende denne afgørelse til bestyrelsen for Det Europæiske Center for Udvikling af Erhvervsuddannelse, Rådet, Kommissionen og Revisionsretten samt sørge for, at den offentliggøres i De Europæiske Fællesskabers Tidende (L-udgaven).

Generalsekretær

Enrico VINCI

Formand

Klaus HÄNSCH

(1) EFT nr. C 378 af 31. 12. 1994, s. 1.